**J E G Y Z Ő K Ö N Y V**

**430.**

**Készült:** Vásárosnamény Város Képviselő-testületének a **2016. november 22-én** a Gergelyiugornyai városrészen a Művelődési Házban megtartott **közmeghallgatásról**.

**Jelen vannak:** Filep Sándor polgármester

Dr. Balázsy Erzsébet alpolgármester

Adorján Béla

Biró Éva

Csobolya Attila

Jüttner Csaba

Nagy Miklós

Szalainé Bíró Katalin

Szucsányiné Magocsa Edit

képviselők

**Meghívottak:** Dr. Szilágyi Péter, jegyző

Feketéné dr. Lázár Emese, aljegyző

Kapdos Gábor Rendőrkapitány

Kokas Tamás Városfejlesztési csoport ügyintézője

Csatlós Edina Pénzügyi Osztályvezető

Szűcs István Beregvíz Kft. ügyvezetője

Hegedűs Antal Városfejlesztési Biz. tagja

Vezse Gábor Pénzügyi O. csoport vezetője

**Jegyzőkönyvvezető:** Czomba Katalin

**A lakosság részéről** 10 fő (a mellékelt jelenléti ív szerint)

**FILEP SÁNDOR:** (polgármester) A határozatképesség megállapítása után köszöntötte a városlakókat és az ülést megnyitotta. Három napirenddel foglalkoznának: 1. Tájékoztató az önkormányzat 2016. évi gazdálkodásáról, tevékenységéről, 2. Tájékoztató az Önkormányzat 2017. évre vonatkozó terveiről 3. Egyéb közérdekű kérdések. Elmondta, hogy formailag az előző év megszokásaival egy kicsit szakítottak, nem azzal, hogy minden városrészre kijönnek, hisz van aki a személyes találkozás híve, sokat járnak ki alpolgármester asszony is és ő maga is erre a városrészre, de vannak különböző fórumok van facebook, e-mailek, itt van a „Beszéljünk róla”műsorunk. Írnak is hideget, meleget jót és rosszat is, de ezt tudomásul veszik, hisz a negatív dologból is lehet tanulni és ha valaki a hibákra hívja fel a figyelmet azt köszönettel veszik, persze mindig több a pozitív észrevétel, javaslat amelyek előbbre viszik kis városunkat. Vásárosnamény speciális település, 4 városrészből áll, 4 közmeghallgatással.

Először a pénzügyi helyzetről tájékoztatta a megjelenteket. Önkormányzatunk költségvetésének jelenleg hatályos módosított mérlegfőösszege 2 252 755 E Ft, melyből a költségvetési előirányzatok működési bevételek 1 858 463 E Ft, Felhalmozási bevételek: 142 485 E Ft, Működési kiadások: 1 947 742 E Ft Felhalmozási kiadások: 281 425 E Ft.

Az I-III. negyedévi pénzügyi zárás alapján összességében elmondható, hogy az önkormányzat pénzügyi egyensúlya a 2016-os évben biztosított volt, annak ellenére, hogy gazdálkodásunkat több vis maior esemény sodorta nehéz helyzetbe. (Lónyay-s visszafizetés, tavalyi évi Austria Juice beutalása miatt ez évi iparűzési adó bevétel kiesés).

**-2-**

**431.**

A pénzügyi gazdálkodás során a tárgyévi fizetési kötelezettségeket a jóváhagyott kiadási előirányzatok mértékéig vállaltuk, bevételeink nagyjából időarányosan folytak be. A saját bevételek esetében a helyi adó bevételekre évente kétszer számíthatunk, illetve itt jelentkeznek a különböző bérleti díjak (lakás, üzlet, piac), a szociális bolt, a közfoglalkoztatási programok által való zöldség-gyümölcs értékesítésekből befolyó bevételek, gyermek,- vendég étkeztetéssel kapcsolatos térítési díjak.

Az állami feladatfinanszírozási rendszerben az önkormányzatok kötelező feladatainak ellátásához szükséges normatív támogatásokat havi bontásban, a nettó finanszírozás keretében kaptuk meg. Pótigényre, illetve lemondásra évente két alkalommal van lehetőségünk.

Az erőforrásokkal való szabályszerű, és hatékony gazdálkodásra a bevételek és kiadások egyensúlyának megteremtésével odafigyeltünk.

Biztosítjuk az önkormányzati szolgáltatások elért színvonalát, a takarékos feladatellátás feltételeit.

Több beruházást illetve épület felújítást hajtottunk végre ebben az évben, a Rózsafa utca kiépítése; Tanyagondnoki szolgálat fejlesztése; Új Hajléktalan Szálló kivitelezése; Növényház építése; Mobil rendszer vásárlása a sportpályára; Tetőhéjazat cseréje a Járásbíróság épületén.

Ezen kívül forrásainkhoz mérten folyamatosan költünk a Tisza parton lévő vagyonainkra is, Tervdokumentáció készítése a „Bereg szíve” üdülőközpontra; Térburkolás; Barna Vendégház lépcsőzetének helyreállítása; Tisza part területén nyilvános WC tető helyreállítása; Fakivágásokat végeztek, de itt egy kicsit meg is kell állnia, mert egyrészt öröm az intézménynek ahol elvégzik, de vannak természetvédők akik ez ellen tiltakoznak, a fa is egy élőlény és elfárad, megöregszik és időnként megérik arra, hogy kivágásra kerül. Megjegyezte, hogy volt olyan eset amikor a fa magától kidőlt és vágott ketté Tisza parti faházat, kellő tervszerűséggel és odafigyeléssel tudják ezeket a dolgokat elvégezni.

Havonta fizetjük a köznevelési hozzájárulást a közoktatási intézményeinek fenntartására és üzemeltetésére 9 759 E Ft-tal. Az elmondhatják, hogy az önkormányzat nagy odafigyeléssel követi figyelemmel az intézmények életét odafigyelve tanulókra. Nagyon fontos még megemlíteni a Nyugdíjas Klub életét, a tájház létrehozását, fenntartását. Megköszönte a rendszeres meghívásokat, hiszen elmondhatják, hogy nem csak az önkormányzat figyel a nyugdíjasokra hanem a nyugdíjasok is figyelnek az önkormányzatra. Legutóbb is amikor meghívást kaptak a tájház értékeinek megtekintésére, és egy vendéglátás keretén belül nagyon jót beszélgettek, jól érezték magukat. Megemlítené még itt gergelyiugornyán a sportot, hibák mindig előfordulnak, de azt látja, hogy a jelenlegi focicsapat megtartása nem működött volna, ha az önkormányzat nem így áll hozzá és ezt Czirják József és a vezetőség szem előtt is tartják, és nem szeretnék azt, hogy itt a sport területén bármilyen gond legyen. Kiemelve azt, hogy Gergelyiugornya mindig is fontos utánpótlás bázis volt a sport életében.

Nem felejtették el az Óvoda utcai problémát, tudják azt, hogy ott van egy ingatlan, és itt szeretné elmondani, hogy már látják az út végét, egy pici választ el attól, hogy mint önkormányzat betudjanak avatkozni ezen épület sorsába, és ezt az utcát, úgymond élhetőbbé tenni. Méltatlan az a helyzet ami ott kialakult, de határozottan kijelentette, hogy rajta vannak a megoldáson.

Az emlékművek és a tárgyi eszközök megőrzésében ez a városrész is kiemelkedő szerepet tölt be. Fontosnak tartja azt, hogy a kulturális élet működésében jelentős szerepet töltenek be mind az ifjúság, mind a nyugdíjasok.

Vásárosnaményi fejlesztések, elképzelések között szerepel 2016-2029 között a TOP-2.1.2-15 Zöld város kialakítása c. projektben a Vásárosnamény Eötvös-kúria és környezetének rekonstrukciója. Látják azt, hogy a városban, térségben nagyon sok ilyen épület megújulhatott.

**-3-**

**432.**

A fejlesztés fő célja: közösségi terek fizikai rehabilitációja, az Eötvös-kúria felújítása, a környezetminőség javítása, zöldfelületek, szabadidős területek növelése. A fejlesztés során az Eötvös-kúria épülete, a kúria parkja, az Eötvös utca burkolata kerül felújításra.

További terveik között szerepel TOP-1.1.1-15 Ipari parkok, iparterületek fejlesztése Iparterület fejlesztése Vásárosnaményban címmel. A projekt a város dél-nyugati részén valósulna meg, a 41-es számú főútvonal melletti iparterületen. Célja a helyi gazdasági feltételek javítása, a Vásárosnamény külterületén található iparterület elérhetőségének javítása, és az üzleti infrastruktúra fejlesztése a vállalkozások betelepülése érdekében. Útépítés csapadékvíz elvezető árokkal együtt kerülne kiépítésre. A tervezett térvilágítás kialakítása biztosítja a tervezett utak megvilágítását. A beruházás hatására új munkahelyek létesülnek a településen.

A következő projekt TOP-3.1.1-15 Fenntartható települési közlekedésfejlesztés melynek keretében Vásárosnamény Szabadság tér – Kisvarsány között kerékpárút építése valósulna meg.

Céljuk az, hogy a fenntartható közlekedés feltételeit megteremtő és erősítő közlekedésfejlesztési intézkedések valósuljanak meg a két települést összekötő kerékpárút hálózat folytatásaként, melyek hozzájárulnak az éghajlatváltozás mérsékléséhez.

A mai közbiztonsági fórumon kapitány úr is elmondta, hogy a kerékpározásnak is meg vannak a maga veszélyei, és ezúton is felhívják mindenkinek a figyelmét, hogy kellő odafigyeléssel kerékpározzanak és legyen felszerelve kerékpárjaik, mert a büntetések igen magasak.

További terveik között szerepel a TOP-4.3.1-15. Leromlott városi területek rehabilitációja, mely magába foglalja a 2. szegregátum fejlesztését Vásárosnaményban. A Széchenyi utca 16-17. sz. és a Váczi M. u. 6. sz alatt található önkormányzati tulajdonú ingatlanok felújítását, a meglévő belső külső nyílászárók cseréjét. Az épületek tetejére napelemes rendszer kerül elhelyezésre. Térfigyelő rendszer kerül kiépítésre a szegregátum területén. A Széchenyi utca útburkolatának felújítása, a járda felújítása kialakítása, csapadékvíz elvezető rendszer felújítása és kiépítése. Az akcióterületen a gyerekek számára játszótér kerül kialakításra.

Fontos számukra a következő projekt a TOP-1.4.1-15 A foglalkoztatás és az életminőség javítása családbarát, munkába. Ennek keretében valósulna meg a Vásárosnamény Város Hétszínvirág Óvodai telephely komplex fejlesztése, a Hétszínvirág Óvoda új épületszárnyának építésével a jelenlegi 8 csoportos óvoda + 2 csoportszobával és tornaszobával, logopédiai foglalkoztatóval, egyéni fejlesztő helyiséggel, orvosi szobával, szocializációt, mozgásfejlesztést ill. szabadidős programoknak lehetőséget biztosító helyiséggel és kiegészítő kapcsolódó funkciókkal bővülne.

A Turizmus fejlesztése számukra folyamatos a TOP-1.2.1-15 - Társadalmi és környezeti szempontból fenntartható turizmusfejlesztés című projekt keretében ez tovább folytatódna a Vásárosnamény-Gergelyiugornya Tisza parton. Szeretnék megvásárolni a Tisza parton lévő Aranyhomok étteremet, melyet felújítanának, továbbá a nyilvános WC és a parton lévő közösségi ház korszerűsítése, bútorok és sporteszközök beszerzése a partszakaszra. Mindenképpen el kell mondja, hogy az önkormányzat semmiképpen nem konkurenciát jelent a vállalkozóknak hanem az ő szerepüket egészítené ki azzal, hogy wifivel ellátott helyen a fiatalok telefonjaikat, laptopjaikat tudnák használni és amellett kulturáltan strandolni és kikapcsolódni. Ez nem konkurencia, hanem egymás mellett élni és élni hagyni.

**-4-**

**433.**

A TOP-3.2.1-15 Önkormányzati épületek energetikai korszerűsítése Vásárosnaményban.

Ennek a projektnek a keretében sor kerülne majd a Vásárosnamény, Kossuth út 19 szám alatti iskola, a Vásárosnamény, Rákóczi út 17/a (Felső tagozatos épület, Alsó tagozatos épület, Alsó tagozatos kéttantermes épület, Alsó tagozat tornaterem épület) továbbá a Vásárosnamény-Vitka, Damjanich János u. 34. szám alatti iskola Komplex energetikai korszerűsítése, külső szigetelése, nyílászárók cseréje, fűtési rendszer korszerűsítése, napelemes rendszer telepítése az épület tetőszerkezetére.

További program a Társadalmi együttműködést erősítését szolgáló helyi szintű komplex programok Vásárosnaményban, mely a Beregi Ifjúságért Közművelődési és Szabadidő Egyesülettel közösen beadott pályázat. A szegregátumban élő lakosoknak programokat, képzéseket, rendezvényeket szerveznek a pályázat által.

Nagyon fontos projekt a városnak a TOP-5.1.2-1 a Helyi foglalkoztatási együttműködések ,a *Vásárosnamény és térsége helyi foglalkoztatási paktum.* A projekt fő feladata a képzési, foglalkoztatási, támogatások, valamint a munkaerő-piaci szolgáltatások biztosítása.

Megköszönte a közfoglalkoztatottaknak, a brigádvezetőknek a munkáját oda figyelnek a brigádvezetők, hogy minden rendbe menjen, rendbe legyen a Tisza part is. Gondok problémák mindig vannak, tudják azt, hogy a közfoglalkoztatással elmentek a falig. Ő már többször említette, hogy országgyűlési képviselőnk Czomba Sándor 2 évvel ezelőtt elmondta, hogy hol van a határ a közfoglalkoztatásban de a politika ezt nem vette kellő komolysággal, és most látják, hogy hol vannak. Az értékteremtő közmunkában a különböző programok megvalósításával az önkormányzat azért előrehalad ebben, többször voltak előadóként a BM-ben jó példáik által. Megköszönte Heteiné Balázsi Margitnak és Soós Orsolyának és a kis csapatának azt a munkát amit ők végeznek akik annyira odafigyelnek, hogy legyenek élhetőek ezek a mindennapok. Ne csak az legyen, hogy valaki bejön dolgozni, mert azt látják, hogy nem mindenki akar dolgozni, de arra törekszenek, hogy minél többen érezzék ennek a súlyát. Kérte, hogy akinek vannak ötletei amelyeket a közmunkásokkal együtt tudnak megvalósítani, nyugodtan hétfő reggel 8-kor bejön akkor vannak az eligazítások és ötleteiket javaslataikat mondják el. Megépült a Szent István park, az Orbán Balázs körútnál megépült az átjáró, a kórház utcán a járda, a vitkai fóliaházról is lehet pozitívan szólni, és hogy gergelyiugornyán csak akkor veszik észre a közmunkásokat amikor nincsenek, ez azt jelenti, hogy azért időnként vannak. Amikor a brigádvezetőnek jelzik szombaton, hogy sok a szemét és ezen is változtattak akkor, vasárnapra is osztottak be embereket.

Végül de nem utolsó sorban a TOP-3.2.2-15 Önkormányzatok által vezérelt, a helyi adottságokhoz illeszkedő, megújuló energiaforrások kiaknázására irányuló energiaellátás megvalósítása, komplex fejlesztési programok keretében az Önkormányzat tulajdonában lévő közcélú épület energetikailag komplex módon korszerűsíteni szeretnék. Az öt épületre összesen 321,75 kW napelem kerülne telepítésre, ez összesen 1.287 db, 250 Wp teljesítményű polikristályos napelemet jelent. A hat fejlesztendő épületből öt épületen HMKE napelemes rendszer n elhelyezésre melyek a következők:

- Szilva fürdő 220 kW

- Idősek otthona 17,5 kW

- Óvoda 27 kW

- Könyvtár 7,25 kW

- Művelődési központ 50 kW

Ezen felül a Közös Önkormányzati Hivatal, a Művelődés Központ és az Óvoda épületének talajszondás hőszivattyús fűtése kerülne megvalósításra.

**-5-**

**434.**

A Közös Önkormányzati Hivatal épületének fűtéséről egy 60 kW-os hőszivattyú fog gondoskodni a jövőben, míg a Művelődési Központ és az Óvoda fűtését egy-egy 100 kW teljesítményű rendszer fogja biztosítani.

Ha gergelyiugornyáról szól akkor a Tourinform tevékenysége mellett sem mehet el, Liptákné Juhász Anikó nagy szakmaisággal kezeli ezt a területet, nem véletlenül kapott a város 4 kitűntetést, és ennek tükrében valósítják meg azokat a programokat. Hétvégén mindenkit szeretettel várnak Advent 1. vasárnapján az első gyertyagyújtásra, mert a Szent István parkban együtt ünnepelhetünk a Baptista Egyház részvételével. Áthelyezték ezt a rendezvényüket, Adventi vásárral is készülnek, ennek minden pozitív és negatív visszhangjával, de meglátják, hogyan alakul ez a program egy új helyszínen, nyilván mindig előre kell lépni kicsit meg kell újulni. Ezekre a programokra nem kötelező eljönni, busz szállítja azokat akik részt kívánnak venni. Megköszönte a gergelyiugornyai városrészen lakók 2016. évben végzett munkáját és, hogy úgy viszonyultak az önkormányzathoz, hogy az mindenképpen példaértékű. Elmondható az, hogy nyitottabbak lettek az emberek egymás irányába és ez így jó. A Képviselő-testület tagjai szerinte mindenben rendelkezésre állnak ha a város lakó megkeresi problémájával, és ő nagyon fontosnak tartja azt is, hogy a városlakó oda mer menni kérdezni. Van olyan elektronikus felületek ahol lehet osztani név és arc nélkül, de ő sokkal jobban örül annak ha valaki odajön és felvállalja.

**ADORJÁN BÉLA** (képviselő) hozzászólásában elmondta, hogy szeretné, ha tájékoztatást kapna arról, hogy hogyan áll a gergelyiugornyai szennyvíztisztító telep beruházásnak a helyzete mivel sokan kérdezik tőle.

**Dr.SZILÁGYI PÉTER** (jegyző) elmondta, hogy ez az a projekt amiről már nem nagyon mernek olyat mondani, hogy márciusban indul,vagy bármikor, mert 3 és fél éve van folyamatban, négy nagy céget kértek fel ebből lesz egy kiválasztva. A Kormány határozatában úgy döntött, hogy 10 település projektjét összevonta és egyben kezeli az egészet mind a közbeszerzésre vonatkozóan mind a beruházás megvalósításában. Bíznak abban, hogy márciusban sor kerül a szerződéskötésre és elindulhat a beruházás. Reméli, hogy a lakosság egyenértékének helyzetét sikerül megértetni, mivel nyáron sokkal több a lakosságszám gergelyiugornyán és ezt nem akarják megérteni.

**FILEP GÁBORNÉ** (városlakó) elmondta, hogy neki személy szerint jó helyen van a temető melletti játszótér, de sokan kifogásolják ennek a helyességét. Ő azt javasolná és kérné, hogy nádszövettel a kerítést be kellene vonni és ezzel elválasztódna a temetőtől nem látnának be és biztonságosabb is lenne.

A másik kérdése, hogy igaz e, hogy jövőre a közmunkások nem fogják rendbe tartani az árokpartot, nem fogják levágni a füvet?

**FILEP SÁNDOR** (polgármester) válaszában elmondta, hogy ő ilyenről nem hallott, hogy az árokpartot nem fogják rendbe tartani vagy bárki ezt letiltotta volna. Mert tudják, hogy vannak olyan lakosok akiknek nincs megfelelő gépjük ehhez. A temetőnél lévő játszótér tudja nem mindenkinek van jó helyen, de akkor ez egy kényszerpálya volt. Megvannak a terveik egy másik játszótér kialakításához, de ez majd a jövőben lesz aktuális. Még elmondta, hogy egy kondi park kialakítására is pályáznak itt is lesz gergelyiugornyán egy ilyen. Megnézik és átgondolják, hogy mit lehetne ott kezdeni. Elég sötét helyen van az a játszótér, tönkre teszik a játékokat.

**-6-**

**435.**

**MEGGYESI GYULA** (városlakó) elmondta, hogy a Beregszászi u 13-15. szám alatti ház előtt a vízügyesek javítást végeztek és az utat nem megfelelően hozták rendbe, olyan mélyen megsüllyedt, hogy a kocsiknak ki kell kerülni mert esőzéskor megáll a víz meg baleset veszélyes. Ő már tavaly is felvetette, hogy itt a Beregszászi utcán a járda olyan ferde, hogy ott nem lehet közlekedni és akkor nyilván az úton mennek a gyalogosok. Kérte, hogy erre valamilyen megoldást találjon ki az önkormányzat.

**FILEP SÁNDOR** (polgármester) kérte Kokas Tamást a Városfejlesztési csoport munkatársát, hogy ezeket a problémákat nézzék meg és próbáljanak megoldást találni.

**LAPOS MIHÁLY** (városlakó) hozzászólásában elmondta, hogy számára is nagyon fontos a Tisza-part varázsa, fejlesztése. Örül annak, hogy ez tervben van. De az Atlantika fejlesztése nagyon elmaradt, évek óta van olyan hely, medence amire az van kiírva, hogy felújítás alatt, és mégsem történik semmi. Kérte, hogyha ebben lehet valamit lépni akkor azt tegyék meg.

Másik felvetése, hogy örült annak, hogy kb. 3 hete a Közút nagyon szépen letakarította a padka melletti részeket, mert sárfelhordások miatt ez igen baleset veszélyesek. Pár napja azonban azt tapasztalta, hogy az út melletti gazdálkodó learatta a kukoricáját, és a gazda a gépeivel újból felhordta az úttestre. Ő megnézte az interneten, hogy az útszennyezésre vannak jogszabályok, amiket mindenkinek be kellene tartani.

Nem rég egy trágyával megpakolt járműről a trágya lehullott de azt a gazdája összetakarította. Ha mindenki ilyen módon is szennyezi az utat akkor nem lehet biztonságosan közlekedni.

Harmadik felvetése az, hogy ahol ő lakik abba az utcába a kukás autó csak úgy tud bekanyarodni, hogy összetöri a járdaszegélyt. Nem lehetne zárókővel megoldani ezt a területet, hogy biztonságosan tudjanak az autók lefordulni? Ő a testület munkáját jónak tartja, látja a törekvést, igyekvést.

**FILEP SÁNDOR** (polgármester) válaszában elmondta, hogy a Tisza-part fejlesztése pályázat keretében fog megvalósulni, de a Kajak-kenu Szövetség is pályázik és szeretnék visszahozni beindítani ezt a sportágat is. A Vizi-pocok területén is komoly eszközparkot valósítanak meg, hogy a sportolni vágyók is élvezzék a Tisza szépségét. Tudja elavult az Atlantika rendszere, igyekeznek egyeztetéseket folytatnak ezeknek a problémáknak a kiküszöbölésére.

A Közúttal igen nehéz nekik is egyezkedni, mert ha megegyeznek valamiben az még sem kerül megvalósításra.

**KAPDOS** **GÁBOR** (városi rendőrkapitány) hozzászólásába elmondta, hogy aki bármilyen módon szennyezi a közutat azt az okozónak kell feltakarítania. A trágyahulláskor ő éppen arra járt, és ő értesítette a kollegáit, hogy jöjjenek és intézkedjenek ennek az ügynek a megoldásában, de a gazda letakarította a felhordott szemetet az útról. Kérte a város lakóktól, ha ilyet tapasztalnak akkor hívják fel 112 telefonszámot, és a kapitányság megteszi a szükséges intézkedést.

**FILEP SÁNDOR** (polgármester) megköszönte a gergelyiugornyai polgárőrök munkáit amit egész évben nyújtanak, együttműködve a rendőrkapitánysággal.

Az utcák egyirányúsutásával foglalkoznak, de nem egyszerű, egyeztetések folynak.

Véleménye szerint a városban lévő lámpák egy része is felesleges, mert időközönként akadályozzák a forgalmat. Mint például a Munkaügyi Központtól térnek le a Tesco felé, oda elég lenne egy sárga villogó. Vagy a főtéren.

**-7-**

**436.**

A közbiztonsági fórumon részt vett a megyei Kapitány úr is, azt kérte, hogy írjuk le neki a problémát, elképzelést, és megpróbál intézkedni ez ügyben. Ennyi lámpa nem indokolt ebben a kis városban szerinte.

**LAPOS MIHÁLY** (városlakó) elmondta, hogy 3 napja próbálkozik a szemészetre bejutni, de ami káosz ott van, nem érti.

**Dr. BALÁZSY ERZSÉBET** (alpolgármester) válaszában elmondta, hogy türelmet kér az oda érkezőktől, mert egy új informatikai rendszer került bevezetésre és emiatt akadozik. A kollegáknak is meg kell szokniuk és tanulniuk.

**FILEP SÁNDOR** (polgármester) elmondta, hogy nem érti, hogy a kórház vezetésnek mi a szándéka ezzel a kórházzal, de az tény, hogy itt csak krónikus osztály működik, Vásárosnaményban már nincs szülészet, és elmondhatja, hogy erős járó beteg ellátás sincs. Van három irány Nyíregyháza, Kisvárda, Mátészalka itt történnek csak a fejlesztések. 2016. december 5-én nyugdíjba megy Dr. Lengyel Anna szemész-főorvos, nem szeretnék, hogy a szemészet is megszűnjön. Átmeneti időszakban 3 nap lesz csak szemészet ezt az információt kapta a vezetéstől. Azt elmondhatja, hogy a Kórház működéséhez sem gazdaságilag, sem szakmailag az önkormányzatnak köze nincs, csak elmondhatja a véleményét, és esetleg az ide érkező orvosok részére kiegészítő anyagi támogatást, illetve szolgálati lakást tudna biztosítani.

Végezetül megköszönte a jelenlévők megjelenését, és motivált mindenkit arra, hogy akinek ideje és kedve van vasárnaponként 17-órától a Szent István parkban vegyen részt egy közös ünneplésen.

Áldott Békés ünnepeket és Eredményben és Egészségben Gazdag Boldog Új Esztendőt Kívánt mindenkinek.

A közmeghallgatás 1745 órakor véget ért.

K. m. az 1. oldalon

**Filep Sándor Dr.Szilágyi Péter**

polgármester jegyző

Jegyzőkönyv hitelesítők:

**Szalainé Bíró Katalin Dr. Balázsy Erzsébet**

képviselő alpolgármester